“รมต.อุตตม” นั่งหัวโต๊ะ ออกมาตรการเร่งด่วนเยียวยาผู้ประสบภัย เน้น “ทำทันที ลงพื้นที่แบบปูพรม”

กรุงเทพฯ 6 มกราคม 2562 - นายอุตตม สาวนายน รัฐมนตรีว่าการกระทรวงอุตสาหกรรม เป็นประธานประชุมหารือและแถลงข่าว"มาตรการช่วยเหลือผู้ประกอบการอุตสาหกรรม เอสเอ็มอี ที่ประสบภัยจากพายุปาบึก" โดยมี นายสุวินัย ต่อศิริสุข เลขานุการรัฐมนตรีว่าการกระทรวงอุตสาหกรรม นายพสุ โลหารชุน ปลัดกระทรวงอุตสาหกรรม นางสาวนิสากร จึงเจริญธรรม นายสุรพล ชามาตย์ รองปลัดกระทรวงอุตสาหกรรม นางอนงค์ ไพจิตรประภาภรณ์ ผู้ตรวจราชการกระทรวงอุตสาหกรรม นายสุวรรณชัย โลหะวัฒนกุล ผู้อำนวยการสำนักงานส่งเสริมวิสาหกิจขนาดกลางและขนาดย่อม นายจารุพันธุ์ จารโยภาส รองอธิบดีกรมส่งเสริมอุตสาหกรรม และผู้บริหารระดับสูงกระทรวงอุตสาหกรรม ร่วมประชุมและแถลงข่าวในครั้งนี้ ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม

โดยรัฐมนตรีว่าการกระทรวงอุตสาหกรรมได้รับฟังรายงานสถานการณ์ภาพรวมถึงผลกระทบจากวาตภัยในครั้งนี้และรับฟังมาตรการดำเนินงานของกระทรวงอุตสาหกรรมที่จะเข้าไปให้การช่วยเหลือผู้ประกอบการในพื้นที่ที่ได้รับผลกระทบ 4 จังหวัด ได้แก่ นครศรีธรรมราช สุราษฎร์ธานี ปัตตานี และสงขลา โดยปลัดกระทรวงอุตสาหกรรมได้มอบหมายให้แต่ละหน่วยงานในสังกัดที่เกี่ยวข้องจัดทำแพ็กเก็จเยียวยาช่วยเหลือพี่น้องชาวใต้ที่ได้รับผลกระทบครั้งนี้ให้ครอบคลุมทุกกลุ่ม โดยเน้นการทำงานทันทีและลงพื้นที่แบบปูพรม รวมถึงการซ่อม สร้าง ฟื้นฟูคืนความเป็นอยู่ปกติให้เร็วที่สุดแก่ผู้ประกอบการทุกระดับตั้งแต่โรงงานไปจนถึงเอสเอ็มอีคนตัวเล็กและวิสาหกิจชุมชน ซึ่งทุกหน่วยงานที่เกี่ยวข้องจะเดินเครื่องนำมาตรการเหล่านี้ลงไปช่วยเหลือให้ถึงมือแก่ผู้ประสบภัยในทุกพื้นที่โดยเร็ว สำหรับในส่วนของกรมส่งเสริมอุตสาหกรรม (กสอ.) ได้มีมาตรการเยียวยาในครั้งนี้ ได้แก่ 1. การฟื้นฟูเครื่องจักรและเทคโนโลยีที่ได้รับผลกระทบให้กลับมาใช้งานได้ดังเดิม 2. ผู้ที่ประสบภัยในพื้นที่ 4 จังหวัดสามารถใช้บริการของศูนย์ปฏิรูปอุตสาหกรรม 4.0 และศูนย์การออกแบบและตรวจสอบอุตสาหกรรม (สาขาอาหาร) ได้ฟรี​โดยไม่มีค่าใช้จ่ายใดๆ​ และ 3. การปรับลดอัตราดอกเบี้ยเงินทุนหมุนเวียนจากเดิมร้อยละ 4 เป็น ร้อยละ1 ต่อปี เป็นเวลา 1 ปี ให้กับผู้ที่ประสบภัย เพื่อนำไปฟื้นฟูกิจการต่อไป นอกจากนี้ กสอ. ยังส่งผู้เชี่ยวชาญด้านต่าง ๆ​ เพื่อทำหน้าที่ให้คำปรึกษาแนะนำผู้ประกอบการทั้งวิสาหกิจชุมชนและเอสเอ็มอีที่ได้รับผลกระทบอีกด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ)